SKRIFTLIG FORESPØRGSEL P-1446/01

af Hiltrud Breyer (Verts/ALE) til Kommissionen

(11. maj 2001)

Om: Manglende anvendelse af artikel 4, stk. 3, i direktiv 90/220/EØF

Kan Kommissionen bekræfte, at den og samtlige medlemsstater har adgang til alle de relevante tests for gennemførelse af kontrol og eftersporing af alle de genetisk modificerede plantesorter, der i øjeblikket er tilladte i tredjelande? (Kommissionen bedes give et konkret svar: Ja eller nej).

Kan man drage den konklusion af Kommissionens svar af 26. marts 2001 på forespørgsel P-0197/01(1) af 29. januar 2001, at den endnu ikke har oplysninger om omfanget af de stikprøver, der gennemføres, og i hvilke medlemsstater?

Kan man af svar nr. 4 på samme spørgsmål drage den konklusion, at hverken Kommissionen eller medlemsstaterne i øjeblikket er i stand til at foretage kontrol med henblik på at opspore en eventuelt uautoriseret forsætlig frigivelse af genetisk modificerede organismer med det formål at bringe dem på markedet?

(1) EFT C 235 E af 21.8.2001, s. 153.

Svar afgivet på Kommissionens vegne af Margot Wallström

(22. juni 2001)

Genteknologisk ændring af de plantesorter, som for nuværende er godkendt i tredjelande, er baseret på et begrænset antal egenskaber og de tilsvarende regulatorsekvenser. Disse sekvenser er alment kendt og brugt i de videnskabelige kredse. Ud fra dette kendskab er det, som et første skridt, muligt at eftervise, om et produkt er genmodificeret eller ej.

Hvis dette er tilfældet, er det nødvendigt at identificere den genetiske modifikation for at kontrollere, om der er tale om en godkendt genmodificeret organisme (GMO). I dette øjemed kan medlemsstaterne anvende oplysningerne om de indsatte sekvenser i anmeldelsesdossieret, såfremt der er ansøgt om tilladelse til markedsføring af produktet i Fællesskabet, uanset om produktet allerede er blevet godkendt eller ansøgningen endnu ikke er færdigbehandlet. Hvis tests til afsløring af sådanne sekvenser, der er specifikke for en given genmodifikation, er positive, kan det konkluderes, at produktet indeholder en GMO, der er godkendt, eller for hvilken ansøgningen endnu ikke er færdigbehandlet. Er disse tests derimod negative, klassificeres den pågældende GMO som ikke-godkendt eller endnu ikke godkendt i Fællesskabet. Hvis det anses for nødvendigt at indhente yderligere sekvensspecifikke oplysninger om en sådan ikke-godkendt GMO, skal disse oplysninger indhentes fra andre pålidelige kilder.

Som led i gennemførelsen af Cartagena-protokollen om biosikkerhed (som kun omfatter levende GMO'er (LMO'er) og f.eks. ikke sojamel) vil der blive indført en ordning for udveksling af sådanne oplysninger. Endvidere agter CODEX-Ad Hoc Taskforcen for fødevarer fremstillet ved hjælp af bioteknologi at etablere et register eller et arkiv med relevante oplysninger om metoder til detektion og identifikation af GMO'er eller fødevarer fremstillet af GMO'er, og der er i dette øjemed nedsat en arbejdsgruppe med en repræsentant for Tyskland som formand.

Oplysninger om tilsyns- og kontrolforanstaltninger videregives som led i den regelmæssige informationsudveksling med medlemsstaterne på de kompetente myndigheders møder, som har Kommissionen som formand.

Herudover har Kommissionen finansieret et projekt for Håndhævelse af reglerne om udsætning af GMO'er. Målet hermed er at finde frem til en fælles tilgang til tilsyns- og kontrolaktiviteter i medlemsstaterne og øge den direkte kontakt med tilsynsmyndighederne.

Kommissionens Fælles Forskningscenter er i færd med at koordinere et net af GMO- laboratorier i medlemsstaterne, som skal udveksle oplysninger om metoder til prøvetagning og detektion af GMO'er og om resultaterne af de kontrolforanstaltninger, der gennemføres i de forskellige medlemsstater.

At der sidste år og i år er detekteret tilstedeværelse af ikke-godkendte sorter i små mængder, viser, at der gennemføres kontrol i medlemsstaterne, og at man i denne forbindelse har kunnet detektere spor af godkendte såvel som ikke-godkendte sorter i frøleverancer af konventionelle sorter af bomuld, rapsolie og majs.